പറങ്കിമാംമൂട്ടിൽ യോഹന്നാൻ കശ്ശീശാ

മലങ്കര ഓർത്തഡോക്സ് സുറിയാനി സഭാ വൈദികനും സുറിയാനി മല്പാനുമായിരുന്നു പറങ്കിമാംമൂട്ടിൽ യോഹന്നാൻ കശ്ശീശാ (പറങ്കിമാംമൂട്ടിൽ വല്യച്ചൻ) (1885 - 1964). കേരളത്തിലെ കൊല്ലം ജില്ലയിലെ തലവൂർ ഗ്രാമത്തിലാണ് പറങ്കിമാംമൂട്ടിൽ യോഹന്നാൻ കശ്ശീശാ ജനിച്ചത്. 

 ആദ്യകാല ജീവിതം 
യോഹന്നാൻ 1885-ൽ യൗനാൻ ഗീവർഗീസിന്റെയും ഏലിശുബായുടേയും മകനായി ജനിച്ചു. 1902-ൽ, അന്നമ്മയെ വിവാഹം കഴിച്ചു. 

 പൗരോഹിത്യം 
പ്രാഥമിക വിദ്യാഭ്യാസത്തിനു ശേഷം, 1901-ൽ ചെങ്ങരൂരിലെ സെന്റ് ജോർജ് ഓർത്തഡോക്സ് പള്ളിയിൽ വെച്ച് പരുമല തിരുമേനിയിൽനിന്ന് കോറൂയോ പട്ടം സ്വീകരിച്ചു. തുടർന്ന് പ്രശസ്തമായ കോട്ടയം പഴയ സെമിനാരിയിൽ വൈദിക വിദ്യാഭ്യാസം പൂർത്തിയാക്കി. 1908-ൽ, പൗലോസ് മോർ കൂറിലോസ് തിരുമേനി (പാണംപടി തിരുമേനി) അദ്ദേഹത്തെ പുരോഹിത (കശ്ശീശാ) പദവിയിലേക്ക് ഉയർത്തി.

 സുറിയാനി പാണ്ഡിത്യം 
മലങ്കര ഓർത്തഡോൿസ് സഭയുടെ തെക്കൻ ദേശത്തെ 'മല്പാൻ' എന്ന ഖ്യാതി നേടി. മലങ്കര ഓർത്തഡോക്സ് സുറിയാനി സഭയുടെ പിൽക്കാല പരമോന്നത തലവന്മാരായിരുന്ന ബസേലിയോസ് മാർത്തോമ്മ മാത്യൂസ് ദ്വിതീയൻ കാതോലിക്കാ ബാവ , ബസേലിയോസ് മാർത്തോമ്മ ദിദിമോസ് പ്രഥമൻ കാതോലിക്കാ ബാവ എന്നിവരുൾപ്പെടെ നിരവധി വൈദികരെ അദ്ദേഹം സുറിയാനി അഭ്യസിപ്പിച്ചു . പത്തനാപുരത്തെ മൗണ്ട് താബോർ ദയറായുടെ സ്ഥാപകനായ തോമാ മാർ ദീവന്നാസ്യോസ് തിരുമേനിയുടെ ഗുരുവും കുമ്പസാര പിതാവുമായിരുന്നു. 

 വല്യച്ചനും മധുരമലയും 
റഷ്യൻ ഓർത്തഡോക്സ് സഭയിലെ സന്യാസ വൈദീകനായ ഫാദർ ആൻഡ്രോണിക് മിഷൻ ദൗത്യത്തിനായി മലങ്കരയിൽ എത്തിയപ്പോൾ, അദ്ദേഹം പത്തനാപുരത്തുള്ള തന്റെ സുഹൃത്ത് തോമാ മാർ ദീവന്നാസ്യോസ് തിരുമേനിയെ സന്ദർശിച്ചു. ഫാദർ ആൻഡ്രോണികിന്റെ സ്വസ്ഥമായുള്ള സന്യാസ ജീവിതത്തിനുള്ള ആഗ്രഹ പ്രകാരം തോമാ മാർ ദീവന്നാസ്യോസ് അദ്ദേഹത്തെ പത്തനാപുരത്തിനടുത്തുള്ള പട്ടാഴി ഗ്രാമത്തിൽ 'മധുരമല' എന്ന ഒരു ഉയർന്ന പ്രദേശത്ത് പള്ളിയും ആശ്രമവും സ്ഥാപിക്കുന്നതിൽ സഹായിച്ചു. മധുരമലയിൽ പള്ളി സ്ഥാപിക്കുന്നതിൽ ഫാദർ ആൻഡ്രോണികിനെ സഹായിക്കുവാൻ തോമാ മാർ ദീവന്നാസ്യോസ് തിരുമേനി യോഹന്നാൻ കശ്ശീശായെയാണ് നിയോഗിച്ചത്. ആദ്യനാളുകളിൽ ഫാദർ ആൻഡ്രോണിക്ക് ഒരു മരക്കുടിലിൽ ഒരു സന്യാസ ജീവിതം നയിച്ചു, 1933 ആഗസ്റ്റ് ആയപ്പോഴേക്കും അദ്ദേഹം എട്ട് ഏക്കർ ഭൂമി സ്വന്തമാക്കി ആരാധനയ്ക്കായി ഒരു ചെറിയ പള്ളിയും നിർമ്മിച്ചു. ഈ കാലയളവിൽ, ഫാദർ ആൻഡ്രോണികിന്റെ ഡയറി കുറിപ്പുകളിൽ യോഹന്നാൻ കശ്ശീശായുടെ (Fr John) പ്രാർത്ഥനയും യാമ നമസ്കാരങ്ങളിലെ തീക്ഷ്ണതയും ശ്രദ്ധിച്ചതായി എഴുതപ്പെട്ടിട്ടുണ്ട്. 

 മരണം 
1964 ജൂൺ 28-ന് അദ്ദേഹം ദിവംഗതനായി. തോമ മാർ ദീവന്നാസ്യോസ്, മാത്യൂസ് മാർ കൂറിലോസ് (ബസേലിയോസ് മാർത്തോമ്മ മാത്യൂസ് ദ്വിതീയൻ കാതോലിക്കാ ബാവ) എന്നീ തിരുമേനിമാരുടെ കാർമ്മികത്വത്തിൽ തലവൂർ സെന്റ് മേരീസ് വലിയപള്ളിയിൽ പ്രത്യേകം തയ്യാറാക്കിയ മദ്ബഹായോടു ചേർന്നുള്ള കല്ലറയിൽ കബറടക്കി. 

 സാഹിത്യ സംഭാവനകൾ 
പൗരോഹിത്യ ചുമതലകൾക്കപ്പുറം അദ്ദേഹം കവി, സംഗീതജ്ഞൻ എന്ന നിലയിലും ശോഭിച്ചു . 'ക്രിസ്തീയ ഗാനങ്ങൾ', 'വിജ്ഞാന ഗാനങ്ങൾ' തുടങ്ങിയ സമാഹാരങ്ങൾ ഉൾപ്പെടെ മലയാളത്തിൽ നിരവധി കവിതകൾ അദ്ദേഹം രചിച്ചിട്ടുണ്ട്. 

 സേവനമനുഷ്ഠിച്ച ദേവാലയങ്ങൾ 
തലവൂർ, മഞ്ഞക്കാല, പാണ്ടിത്തിട്ട, നെടുഞ്ചിറയ്‌ക്കൽ, മൈലം, അഞ്ചൽ, മാക്കുളം, കലയപുരം, പട്ടമല, അയ്പള്ളൂർ തുടങ്ങി മലങ്കര ഓർത്തഡോക്സ് സുറിയാനി സഭയുടെ കൊല്ലം ഭദ്രാസനത്തിലെ പതിനഞ്ചോളം ദേവാലയത്തിൽ വികാരിയായി അദ്ദേഹം സേവനമനുഷ്ഠിച്ചു. 

 അനുസ്മരണം 
2024 ജൂലൈ 6 ന്, തലവൂർ പറങ്കിമാമ്മൂട്ടിൽ റവ. പി.ജി. യോഹന്നാൻ കശ്ശീശായുടെ 60-ാം ചരമവാർഷികവും 140-ാം ജന്മദിനവും, അദ്ദേഹത്തിന്റെ മകൻ റവ. പി.വൈ. ജോർജ് കശ്ശീശായുടെ 35-ാം ചരമവാർഷികവും 100-ാം ജന്മദിനവും ഇരുവരും ദീർഘകാലം വികാരിമാരായി സേവനമനുഷ്ഠിച്ച തലവൂർ സെന്റ് മേരീസ് ഓർത്തഡോക്സ് വലിയപള്ളിയിൽ വെച്ച് പരിശുദ്ധ ബസേലിയസ് മാത്യൂസ് തൃതീയൻ കാതോലികാ ബാവായുടേയും മെത്രാപ്പോലീത്തന്മാരുടെയും മറ്റു സാമൂഹ്യ സാംസ്‌കാരിക മേഖലയിൽ പ്രവർത്തിക്കുന്നവരുടെയും സാന്നിധ്യത്തിൽ അനുസ്‌മരണ സമ്മേളനം നടത്തുകയുണ്ടായി. 

 അവലംബം